DA Den Europæiske Unions Tidende L 307/1

KOMMISSIONENS FORORDNING (EU) Nr. 1138/2013

af 8. november 2013

om ændring af bilag II, III og V til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for bitertanol, chlorfenvinphos, dodin og vinclozolin i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), artikel 18, stk. 1, litra b), og artikel 49, stk. 2, og

ud fra følgende betragtninger:

(1) Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af bitertanol, chlorfenvinphos og vinclozolin. Der er i del A i bilag III til forordning (EF) nr. 396/2005 fastsat maksimalgrænseværdier for restkoncentrationer af dodin.

(2) Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet dodin, på kernefrugter, ferskner, abrikoser, kirsebær, spiseoliven og oliven til oliefremstilling indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier.

(3) Der er i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning om anvendelse af dodin på bananer. Ansøgeren hævder, at den godkendte anvendelse af dodin på sådanne afgrøder i Nord-, Mellem- og Sydamerika medfører højere restkoncentrationer end de maksimalgrænseværdier, der er fastsat i forordning (EF) nr. 396/2005, og at det er nødvendigt at fastsætte højere maksimalgrænseværdier for restkoncentrationer for at undgå handelsbarrierer for importen af bananer.

(4) De berørte medlemsstater har i overensstemmelse med artikel 8 i forordning (EF) nr. 396/2005 evalueret ansøgningerne, og evalueringsrapporterne er sendt til Kommissionen.

(5) Den Europæiske Fødevaresikkerhedsautoritet (i det følgende benævnt »autoriteten«) har vurderet ansøgningerne og evalueringsrapporterne, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier (2). Den har sendt udtalelserne til Kommissionen og medlemsstaterne og offentliggjort dem.

(6) Det Forenede Kongerige anmodede i henhold til artikel 43 af forordning (EF) nr. 396/2005 autoriteten om at vurdere, hvilke risici de nuværende maksimalgrænseværdier bitertanol på bananer måtte udgøre set i lyset af den akutte referencedosis (ARfD), der blev fastlagt for bitertanol i oktober 2010 (3).

(7) For dodin konkluderede autoriteten, at alle datakrav var opfyldt, og at de ændringer af maksimalgrænseværdierne, som ansøgeren havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffets toksikologiske egenskaber. Der kunne ikke påvises nogen risiko for, at det acceptable daglige indtag (ADI) eller den akutte referencedosis (ARfD) overskrides, hverken ved livslang eksponering for stoffet gennem forbrug af alle fødevareprodukter, der kan indeholde stoffet, eller ved kortvarig eksponering gennem et højt forbrug af de pågældende afgrøder og produkter.

(8) Autoriteten har for bitertanol i sin udtalelse af 21. februar 2012 påpeget et akut sundhedsmæssigt problem for forbrugerne og anbefalet at sænke maksimalgrænseværdien for bitertanol på bananer (4). Efter at have påpeget et akut sundhedsmæssigt problem for forbrugerne for så vidt angår bitertanol på bananer vurderede autoriteten sikkerheden af de eksisterende maksimalgrænseværdier på andre afgrøder, for hvilke maksimalgrænseværdierne var sat over bestemmelsesgrænseværdien. Autoriteten anbefalede at sænke maksimalgrænseværdierne for kernefrugter, stenfrugter, cucurbitae (spiselig skræl) og tomater. Maksimalgrænseværdierne for disse produkter bør sættes til den bestemmelsesgrænseværdi, der er relevant for den specifikke kombination af stof og produkt.

(9) På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.

(10) Alle eksisterende godkendelser af plantebeskyttelsesmidler, der indeholder aktivstofferne chlorfenvinphos og vinclozolin, er blevet kaldt tilbage. I henhold til artikel 17 i forordning (EF) nr. 396/2005 sammenholdt med artikel 14, stk. 1, litra a), i samme forordning bør maksimalgrænseværdierne for de pågældende aktivstoffer i bilag II og III derfor udgå.

(11) Kommissionen hørte EU-referencelaboratorierne for pesticidrester for så vidt angår behovet for at tilpasse de eksisterende bestemmelsesgrænseværdier for bitertanol, chlorfenvinphos og dodin. Disse laboratorier konkluderede, at den tekniske udvikling giver mulighed for at sætte bestemmelsesgrænseværdierne ned for de tre stoffer. I lyset af laboratoriernes konklusioner bør maksimalgrænseværdierne nedsættes.

(12) Forordning (EF) nr. 396/2005 bør derfor ændres i overensstemmelse hermed.

(13) Vedrørende vinclozolin viser den model, der er skabt af autoriteten til at vurdere akutte og kroniske risici (5), at et højt niveau af forbrugerbeskyttelse bevares. For at gøre det muligt, at produkter kan markedsføres, forarbejdes og forbruges normalt, bør denne forordning fastsætte overgangsbestemmelser for produkter, der er blevet produceret lovligt inden forordningens ikrafttrædelse.

(14) Før de ændrede maksimalgrænseværdier træder i kraft, bør medlemsstaterne, tredjelande og fødevarevirksomhedsledere have en rimelig frist til at forberede sig, så de kan opfylde de nye krav, ændringen af maksimalgrænseværdierne medfører.

(15) Unionens handelspartnere er gennem Verdenshandelsorganisationen blevet hørt om de nye maksimalgrænseværdier, og deres bemærkninger er taget i betragtning.

(16) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne —

VEDTAGET DENNE FORORDNING:

Artikel 1

Bilag II, III og V til forordning (EF) nr. 396/2005 ændres som angivet i bilaget til nærværende forordning.

Artikel 2

For så vidt angår bitertanol i sukkerroe (roden) med kodenummer 0900010, dodin i kirsebær med kodenummer 0140020 og vinclozolin i alle produkter finder forordning (EF) nr. 396/2005 stadig anvendelse i den ordlyd, den havde, før den blev ændret ved nærværende forordning, på produkter, der er produceret lovligt inden den 6. juni 2014.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 6. juni 2014. For dodin i spiseoliven med kodenummer 0161030, bananer med kodenummer 0163020 og oliven til oliefremstilling med kodenummer 0402010 anvendes den dog fra dens ikrafttrædelsesdato.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 8. november 2013. På Kommissionens vegne José Manuel BARROSO Formand

(1) EUT L 70 af 16.3.2005, s. 1.

(2) EFSA's videnskabelige rapporter foreligger online: http://www.efsa.europa.eu:

Reasoned opinion on the modification of the existing MRLs for dodine in various fruit crops. EFSA Journal 2013;11(1):3077 [31 pp.]. doi:10.2903/j.efsa.2013.3077.

Reasoned opinion on the modification of the existing MRLs for dodine in pome fruit, apricots and olives. EFSA Journal 2013; 11(2):3112 (25 pp.). doi:10.2903/j.efsa.2013.3112.

(3) Conclusion on the peer review of the pesticide risk assessment of the active substance bitertanol. EFSA Journal 2010;8(10):1850 [63 pp.]. doi:10.2903/j.efsa.2010.1850.

(4) Reasoned opinion on the Assessment of the consumer safety of the existing MRL for bitertanol in bananas. EFSA Journal 2012; 10(2):2599 (34 pp.). doi:10.2903/j.efsa.2012.2599.

(5) http://www.efsa.europa.eu/en/mrls/docs/calculationacutechronic_2.xls.